**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 28.10.2023, ora 08.00 – 29.10.2023, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 29.10.2023, ora 07.00**

**RÂURI**

**Debitele au fost în general în scădere**, exceptând râurile din bazinele hidrografice: Vedea, Ialomița, Siret, bazinele mijlocii și inferioare ale Jiului și Argeșului, afluenții Prutului și cursul mijlociu și inferior al acestuia, afluenții Oltului inferior și cele din Dobrogea, unde au fost staționare, iar pe cursurile mijlocii și inferioare ale Someșului, Crișului Negru, Crișului Alb, Mureșului și cursurile inferioare ale Crasnei, Barcăului, Crișului Repede, Arieșului, Timișului, Bârzavei, Carașului, Nerei și Cernei au fost în creștere datorită propagării.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mari (în jurul și peste normalele lunare) pe râurile din bazinele hidrografice: Vișeu, Iza, Tur, Someșul Mare, Lăpuș, Crișul Repede, bazinele superioare ale Barcăului, Crișului Negru, Mureșului, Bistriței (afluent al Siretului) și mai mici (sub 30%) pe râurile din bazinele hidrografice: Caraș, Nera, Cerna, Vedea, Tazlău, Râmnicu Sărat, Bârlad, Jijia, pe afluenții Jiului, pe unii afluenți din bazinul superior și mijlociu al Oltului, pe unii afluenți din bazinul superior al Argeșului și pe râurile din Dobrogea.

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor fi în scădere**, exceptând râurile din bazinele hidrografice: Jiu, Vedea, Argeș, Ialomița, Siret, Prut, afluenții Oltului inferior și pe cele din Dobrogea, unde vor fi staționare, iar pe cursul mijlociu și inferior al Mureșului, pe cursurile inferioare ale Someșului, Crișului Negru și Crișului Alb vor fi în creștere datorită propagării.

**Nivelurile** pe râuri la stațiile hidrometrice **se vor situa sub** **COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) în intervalul 20-21.10.2023 **a fost în creștere având valoarea de** **2600 m3/s**, sub media multianuală a lunii **octombrie (3850 m3/s).**

În aval de Porţile de Fier debitele au fost în creștere pe sectorul Gruia-Brăila și relativ staționare pe sectorul Galați-Tulcea.

**Debitul la intrarea în ţară** (secţiunea Baziaş) **va fi în creștere (2800 m3/s).**

În aval de Porțile de Fier debitele vor fi în creştere.

**ALIMENTĂRI CU APĂ**

**A.B.A. Prut-Bârlad**

**Județul Botoșani:**

Se menține situația de restricții în alimentarea cu apă pentru piscicultură la folosința:

-S.C. Pirania S.R.L. Botoșani - pepiniera piscicolă Havârna, prin reducerea debitelor la sursa r. Bașeu - ac. Cal Alb corespunzător treptei a III-a de restricții.

Se menține Planul de restricții în alimentarea cu apă - treapta a III-a, pentru A.N.I.F.-Filiala Teritorială Moldova Nord-U.A. Botoșani-Sistemul de irigații Movileni-Havârna, sursa ac. Cal Alb - r. Bașeu.

**Județul Iași:**

-S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea debitelor la sursa r. Miletin – ac. Hălceni corespunzător treptei III de aplicare a restricțiilor.

-SC ACVACOM SRL Iași prin reducerea debitelor la sursa r. Gurguiata – ac. Plopi corespunzător treptei III de aplicare a restricțiilor;

-SC MIHPES SRL Iași prin reducerea debitelor la sursa r. Valea Oii – ac. Sârca corespunzător treptei III de aplicare a restricțiilor.

-se aplică Programul de restricții în alimentarea cu apă - treapta a II-a, pentru S.C. APAVITAL S.A. Iași - prin reducerea debitelor la sursa r. Bahlui din ac. Pârcovaci.

**Județul Vaslui:**

Se mențin prevederile „Planului de restricții și folosire a apei în perioade deficitare”, astfel:

-treapta III - ANIF Filiala Teritorială de Îmbunătățiri Funciare Vaslui-Amenajare de irigații Mânjești, sursa acumularea Mânjești.

-treapta III - pentru S.C. AQUAVAS S.A. VASLUI – Sucursala Vaslui din acumularea Solești.

**A.B.A. Dobrogea Litoral**

În data de 20.10.2023 nivelul Dunării, respectiv debitul, au atins valorile corespunzătoare treptei 1 de restricții, astfel în secțiunea Cernavodă s-a înregistrat un debit de 270mc/s, respectiv un nivel = -158 cm.

**Având în vedere scăderea semnificativă în ultimele zile a nivelului, respectiv a debitului fluviului Dunărea pe sectorul Chiciu (km 375) – Izvoarele (km 345) – Cernavodă (km 298) – Hârșova (km 238), precum și tendința de scădere pentru următoarea perioadă, va începe aplicarea prevederilor ,,*Planului de restricții și folosire a apelor în perioadele deficitare pentru B.H. Dunăre 2021-2025*”.**

**În acest sens, va fi aplicată treapta 1 de restricții la folosințele care se alimentează cu apă din Dunăre pe sectorul Chiciu-Cernavodă-Hârșova**, respectiv:

-în scop potabil: S.C. R.A.J.A. S.A. Constanța – Sursa de apă potabilă Cernavodă;

-transport: C.N. A.C.N. Agigea cu alimentare apă din Dunăre;

-industrie: S.C. Sârme și Cabluri S.A. Hârșova;

-irigații: A.N.I.F. Filiala Îmbunătățiri Funciare Constanța; O.U.A.I. Ostrov-Babușa si O.U.A.I. Ostrov-Regie;

-piscicultura: SC Aquarom Elite Distribution Buc.–Am. pisc. Oltina și SC Danubiu Elite Buc. –Am. pisc. Dunăreni.

**2.** **Situaţia meteorologică în intervalul 28.10.2023, ora 09.00 –29.10.2023, ora 06.00**

**În ţară** valorile termice diurne nu au avut variații semnificative față de intevalul precedent, astfel că vremea a fost în continuare caldă, chiar deosebit de caldă în sud și est, unde abaterile față de mediile multianuale specifice acestei perioade au fost de 6 până la 12 grade. Cerul a fost variabil, cu înnorări temporare și averse slabe în Maramureș, local în Transilvania și pe arii restrânse în Banat, Crișana, Oltenia, Muntenia și Dobrogea. Ploile pe

alocuri au fost însoțite de descărcări electrice, mai ales spre seară și și în prima parte a nopții, în vest-nord-vest și în extremitatea de sud a teritoriului. Vântul a suflat slab și moderat, cu intensificări la munte, cu rafale de peste 90...100 km/h pe crestele Carpaților Orientali, îndeosebi în prima parte a zilei, dar local și temporar și în regiunile estice cu viteze în general de 45...55 km/h. Temperaturile maxime s-au încadrat între 13 grade la Ocna Șugatag și Joseni și 27 de grade la Mangalia, iar la ora 6 se înregistrau valori termice cuprinse între 0 grade la Întorsura Buzăului și 17 grade la Mahmudia. Izolat în depresiuni s-a semnalat ceață.

**Observație:** în intervalul de diagnoză au fost în vigoare 8 atenționări cod galben pentru fenomene meteorologice periculoase imediate, 3 emise de către SRPV Bacău, 1 emisă de către SRPV Cluj, 1 emisă de către SRPV Sibiu, 1 emisă de către SRPV Constanța, 1 emisă de către SRPV Timișoara și 1 emisă de către CNPM pentru Muntenia.

**La Bucureşti** vremea s-a menținut deosebit de caldă, cu o abatere de 10 grade față de normele climatologice specifice perioadei. Cerul a fost variabil, cu unele înnorări noaptea când trecător în unele cartiere a plouat slab. Vântul a suflat moderat cu ușoare intensificări ziua, cu viteze de 35...40 km/h, iar noaptea a slăbit în intensitate. Temperatura maximă a fost de 24 de grade la Afumați, 25 de grade la Băneasa și de 26 de grade la Filaret, iar la ora 6 se înregistrau 10 grade la stația meteorologică Băneasa și 11 grade la Filaret și Afumați.

**3. Prognoza meteorologică în intervalul 29.10.2023, ora 09.00–30.10.2023, ora 9.00**

**În ţară** vremea va fi predominant frumoasă, iar valorile termice diurne vor crește ușor față de ziua anterioară în jumătatea de nord a țării, astfel încât vremea se va menține mult mai caldă decât în mod normal, cu precădere în sudul teritoriului. Cerul va fi mai mult senin, cu înnorări trecătoare și izolat posibil ploi de scurtă durată doar în extremitatea nordică a

teritoriului. Vântul va sufla slab și moderat, cu excepția zonei montane înalte, unde vor fi ușoare intensificări. Temperaturile maxime se vor încadra între 16 și 26 de grade, iar cele minime între 4 și 15 grade, mai scăzute, spre -1 grad în depresiuni. Dimineața și noaptea, cu totul izolat, se va forma ceață.

**La Bucureşti** vremea va fi frumoasă și mult mai caldă decât în mod obișnuit pentru finalul lunii octombrie. Cerul va fi mai mult senin, iar vântul va sufla slab până la moderat. Temperatura maximă va fi de 24...25 de grade, iar cea minimă de 8...11 grade.

***II. CALITATEA APELOR***

Nu au au fost semnalate evenimente deosebite.

***III. CALITATEA MEDIULUI***

1. **În domeniul aerului**

Nu au au fost semnalate evenimente deosebite.

1. **În domeniul solului şi vegetaţiei**

Nu au au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA COMUNICARE**